b'\n_START_ARTICLE_\nRespublikin\xc4\x97 Panev\xc4\x97\xc5\xbeio ligonin\xc4\x97\n_START_PARAGRAPH_\nV\xc5\xa1\xc4\xae Respublikin\xc4\x97 Panev\xc4\x97\xc5\xbeio ligonin\xc4\x97\xc2\xa0\xe2\x80\x93 regionin\xc4\x97 gydymo \xc4\xafstaiga, teikianti diagnostikos, gydymo, reabilitacijos bei slaugos paslaugas. Ligonin\xc4\x97 \xc4\xafsik\xc5\xabrusi Sm\xc4\x97lyn\xc4\x97s g. 25, Panev\xc4\x97\xc5\xbeyje._NEWLINE_Ligonin\xc4\x97 atlieka Panev\xc4\x97\xc5\xbeio ir apskrities ligonin\xc4\x97s funkcijas. Konsultuojami ligoniai i\xc5\xa1 Panev\xc4\x97\xc5\xbeio kra\xc5\xa1to: Bir\xc5\xbe\xc5\xb3, Pasvalio, Kupi\xc5\xa1kio ir Roki\xc5\xa1kio rajon\xc5\xb3, taip pat i\xc5\xa1 Utenos bei \xc5\xa0iauli\xc5\xb3 region\xc5\xb3. Veikia filialas\xc2\xa0\xe2\x80\x93 Lik\xc4\x97n\xc5\xb3 reabilitacijos ligonin\xc4\x97. \xc5\xa0iuo metu ligonin\xc4\x97 turi 1000 lov\xc5\xb3.\n_START_SECTION_\nIstorija\n_START_PARAGRAPH_\nPirmoji ligonin\xc4\x97 Panev\xc4\x97\xc5\xbeyje buvo \xc4\xafsteigta apie 1840\xc2\xa0m., dab. A. Smetonos gatv\xc4\x97je. 1919 m. \xc4\xafkurta Panev\xc4\x97\xc5\xbeio apskrities ligonin\xc4\x97, kuri buvo pavaldi Panev\xc4\x97\xc5\xbeio apskrities savivaldybei, o v\xc4\x97liau \xe2\x80\x93 Lietuvos Respublikos vidaus reikal\xc5\xb3 ministerijai. 1923\xc2\xa0m. apskrities ligonin\xc4\x97 persik\xc4\x97l\xc4\x97 \xc4\xaf buvus\xc4\xaf dvar\xc4\x85\xc2\xa0\xe2\x80\x93 dabartin\xc4\x99 savo teritorij\xc4\x85. Naujai pastatytame mediniame pastate buvo \xc4\xafrengta operacin\xc4\x97, chirurginis ir ginekologinis skyriai. Tuo metu ligonin\xc4\x97je buvo 80 lov\xc5\xb3. 1930\xc2\xa0m. pastatyti nauji dviej\xc5\xb3 auk\xc5\xa1t\xc5\xb3 m\xc5\xabro pastai. Ligonin\xc4\x97 tada tur\xc4\x97jo 120 lov\xc5\xb3, i\xc5\xa1 j\xc5\xb3\xc2\xa0\xe2\x80\x93 60 chirurginio profilio._NEWLINE_1947 m. ligonin\xc4\x97 parduota Panev\xc4\x97\xc5\xbeio miesto Vykdomajam komitetui ir buvo pervadinta \xc4\xaf Panev\xc4\x97\xc5\xbeio miesto ligonin\xc4\x99. 1956\xc2\xa0m. ligonin\xc4\x97 tapo Respublikine Panev\xc4\x97\xc5\xbeio ligonine, prad\xc4\x97ta statyti skalbykla, katilin\xc4\x97, dezinfekavimo kamera. 1963\xc2\xa0m. pastatyti 120 lov\xc5\xb3 gimdymo namai, 1965\xc2\xa0m.\xc2\xa0\xe2\x80\x93 kraujo perpylimo stoties pastatas, 1970\xc2\xa0m.\xc2\xa0\xe2\x80\x93 chirurgijos, patologijos skyri\xc5\xb3 pastatai. Nuo 1971\xc2\xa0m. prad\xc4\x97ti eksploatuoti nauji \xc5\xabkio dalies pastatai, po\xc5\xbeeminiai tuneliai. 1972\xc2\xa0m. pastatyta vaik\xc5\xb3 poliklinika, per par\xc4\x85 galinti priimti 500 pacient\xc5\xb3, 1977\xc2\xa0m.\xc2\xa0\xe2\x80\x93 vaik\xc5\xb3 lig\xc5\xb3 ir chirurgijos skyri\xc5\xb3 korpusas su 200 lov\xc5\xb3._NEWLINE_1985\xe2\x80\x931986\xc2\xa0m. pastatytas naujas gydomasis kompleksas su 420 lov\xc5\xb3, 300 viet\xc5\xb3 sale. 1992\xc2\xa0m. pastatyta 100 viet\xc5\xb3 valgykla ligonin\xc4\x97s darbuotojams, 1995\xc2\xa0m. sumontuota suskystinto medicininio deguonies tiekimo stotis._NEWLINE_1997 m. ligonin\xc4\x97 pervadinta \xc4\xaf Panev\xc4\x97\xc5\xbeio ligonin\xc4\x99, kuri 1998 m. tapo apskrities ligonine ir pavald\xc5\xbeia Panev\xc4\x97\xc5\xbeio apskrities vir\xc5\xa1ininko administracijai. 2006 m. ligonin\xc4\x97 tapo Panev\xc4\x97\xc5\xbeio apskrities ligonine. 2008 m. Roki\xc5\xa1kio psichiatrijos ligonin\xc4\x97s atliktos bendrosios psichiatrijos paslaugos imtos vykdyti apskrities ligonin\xc4\x97je._NEWLINE_2010 m. prie Panev\xc4\x97\xc5\xbeio apskrities ligonin\xc4\x97s prijungtos Panev\xc4\x97\xc5\xbeio infekcin\xc4\x97 ir Lik\xc4\x97n\xc5\xb3 reabilitacijos ligonin\xc4\x97s, tais pa\xc4\x8diais metais ligonin\xc4\x97s pavadinimas pakeistas \xc4\xaf Panev\xc4\x97\xc5\xbeio ligonin\xc4\x99. \xc5\xa0i tapo pavaldi Lietuvos Respublikos sveikatos apsaugos ministerijai. 2011 m. ligonin\xc4\x97 pervadinta \xc4\xaf Respublikin\xc4\x99 Panev\xc4\x97\xc5\xbeio ligonin\xc4\x99.\n_START_SECTION_\nPaslaugos\n_START_PARAGRAPH_\nKonsultacij\xc5\xb3 poliklinikoje konsultuoja ligonin\xc4\x97s vis\xc5\xb3 skyri\xc5\xb3 ved\xc4\x97jai ir vyriausieji specialistai._NEWLINE_Ligonin\xc4\x97je yra 14 chirurginio profilio skyri\xc5\xb3. Atliekamos visos abdominalines, proktologines, skydin\xc4\x97s liaukos, urologines, galvos bei stuburo smegen\xc5\xb3 augli\xc5\xb3 ir traum\xc5\xb3, gal\xc5\xabni\xc5\xb3 bei pilvo kraujagysli\xc5\xb3, kaul\xc5\xb3 ir mink\xc5\xa1t\xc5\xb3j\xc5\xb3 audini\xc5\xb3 traum\xc5\xb3 operacijos, persodinami klubo bei kelio s\xc4\x85nariai. Operuojamos akys ir aus\xc5\xb3\xc2\xa0\xe2\x80\x93 nosies\xc2\xa0\xe2\x80\x93 gerkl\xc4\x97s organai._NEWLINE_Ligonin\xc4\x97s terapinio profilio skyriuose vidaus ligos nustatomos modernia ultragarsine aparat\xc5\xabra, endoskopiniais, rentgenologiniais, kompiuterin\xc4\x97s tomografijos, magnetinio rezonanso, intervencin\xc4\x97s radiologijos tyrimais. Atliekami \xc4\xafvair\xc5\xabs funkciniai \xc5\xa1irdies ir plau\xc4\x8di\xc5\xb3 tyrimai. \xc4\xaerengtas hemodializ\xc4\x97s skyrius, turintis 14 viet\xc5\xb3._NEWLINE_Gimdymo skyriuje \xc4\xafrengtos modernios gimdyklos su vaisiaus sekimo aparat\xc5\xabra, hidromasa\xc5\xbeine vonia. Operacin\xc4\x97se atliekamos ginekologin\xc4\x97s operacijos. Gydomos naujagimi\xc5\xb3, k\xc5\xabdiki\xc5\xb3 ir vaik\xc5\xb3 ligos ir traumos, atliekama vaik\xc5\xb3, turin\xc4\x8di\xc5\xb3 vystymosi sutrikim\xc5\xb3, reabilitacija._NEWLINE_Respublikin\xc4\x97s ligonin\xc4\x97s reabilitacijos skyriuje ir Lik\xc4\x97n\xc5\xb3 filiale ligoniai gydomi po sunki\xc5\xb3 neurologini\xc5\xb3, kardiologini\xc5\xb3, traumatologini\xc5\xb3, s\xc4\x85nari\xc5\xb3 lig\xc5\xb3 bei s\xc4\x85nari\xc5\xb3 endoprotezavimo._NEWLINE_Atliekami diagnostiniai tyrimai, gydomosios proced\xc5\xabros rentgeno spinduli\xc5\xb3 pagalba, taip pat elektrokardiografiniai, elektrofiziologiniai tyrimai.'